**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**REPUBLIKA E SHQIPËRISË**

**Akademia e Shkencave**

**Tiranë, më 26.8.2025**

**Njoftim për pozicion të lirë pune**

Në zbatim të ligjit nr. 53/2019 “Për Akademinë e Shkencave në Republikën e Shqipërisë”, i ndryshuar, të Statutittë saj, i ndryshuar, të vendimit të Këshillit të Ministrave nr.821, datë 28.12.2023 “Për ngritjen dhe organizimin e njësive të përhershme të kërkim-studimit në albanologji pranë Akademisë së Shkencave të Republikës së Shqipërisë”, vendimit të Kryesisë të Akademisë së Shkencave nr.3, datë 10.01.2024 “Për ngritjen e Qendrës së Botimeve Enciklopedike dhe Albanologjike”, i ndryshuar dhe të Rregullores së brendshme administrative të Akademisë së Shkencave, e ndryshuar, shpall pozicionin për vend të lirë pune:

1. **Pozicioni: Kërkues shkencor pranë Qendrës së Botimeve Enciklopedike dhe Albanologjike,** **kategoria “Lektor”.**

Kandidati/ët që aplikon/jnë për vendin e lirë të punës pranë Qendrës së Botimeve Enciklopedike dhe Albanologjike pranë Akademisë së Shkencave duhet të plotësojë *kriteret e përgjithshme* dhe *kriteret e veçanta,* të cilat janë parashikuar në këtë njoftim.

1. **Kritere të përgjithshme:**
2. Të jetë shtetas shqiptar;
3. Të ketë zotësi të plotë për të vepruar;
4. Të zotërojë gjuhën e njësuar shqipe, me shkrim e të folur;
5. Të jetë në kushte shëndetësore të mira, që lejojnë të kryejë detyrën përkatëse;
6. Të plotësojë kriteret specifike të vendosura në bazë të përshkrimit të vendit të punës për formimin, kualifikimin, përvojën etj.;
7. Të mos jetë i dënuar me vendim të formës së prerë për kryerjen e një vepre penale që përbën pengesë ligjore;
8. Të mos ketë masë disiplinore për largim nga detyra apo që nuk është parashkruar;
9. Të mos ketë masë ndëshkimore në fuqi, nga komisionet e etikës, për shkelje të kodit të kërkuesit shkencor ose mësimdhënësit (vetëdeklarim ose vërtetim);
10. Të jetë a të vendoset me banim në Tiranë.

Pranohen vetëm kandidatët të cilët, përveç kritereve të përgjithshme, plotësojnë edhe kriteret e veçanta, si më poshtë:

1. **Kriteret e veçanta:**
2. Të ketë kryer me vlerësime të larta studimet universitare me specialitet Albalologjinë – Filologji – Shkenca humane, Shkenca shoqërore (Gjuhë dhe letërsi shqipe, Histori-Gjografi, Gazetari-Komunikim etj);
3. Të ketë kryer me vlerësime të larta masterin shkencor në një nga displinat e lartpërmendura;
4. Të ketë kryer apo të jetë në vijim të ciklit të tretë të studimeve (shkollës doktorale) në disiplinat e lartpërmendura;
5. Ta ketë të dëshmuar punën shkencore përmes botimeve në revista apo shtypin e spacializuar shkencor brenda dhe jashtë vendit;
6. Të ketë marrë pjesë në konferenca, simpoziume e seminare shkencore kombëtare e ndërkombëtare, ku të ketë referuar mbi albanologjinë (letërsi shqiptare, gjuhë shqipe, etj);
7. Të ketë publikuar apo të ketë në proces botimi vepra me profil shkencor në fushat e kompetencës së dëshmuar;
8. Të zotërojë me dëshmi së paku një gjuhë të huaj të BE-së (të certifikuar).
9. Të ketë eksperiencë pune në fushat e sipërcituara.
10. **Dokumentet dhe afati i dorëzimit:**

*Dokumentet që duhet të paraqesë kandidati:*

Kandidati/tja duhet të dërgojë me postë ose dorazi në një zarf të mbyllur pranë zyrës së protokollit dokumentet e dosjes së tij personale si më poshtë:

1. Kërkesë me shkrim;
2. Fotokopje e faqes së parë të pasaportës ose fotokopje të kartës së identitetit.
3. Autobiografi (Curriculum Vitae), me të dhënat personale e profesionale (ku të përfshihet edhe lista e plotë e botimeve, me një përshkrim 4-6 rreshta për çdo botim shkencor).
4. Fotokopje e noterizuar e diplomës universitare dhe pas universitare e grades shkencore, si dhe e titullit/titujve akademikës (nëse ka), të fituar brenda a jashtë vendit (në rastin e fundit, ekuivalentuar ose në proces ekuivalentimi në Ministrinë e Arsimit dhe Sportit).
5. Fotokopje e noterizuar e dëshmisë së gjuhës ose gjuhëve ndërkombëtare që zotëron. (Për kandidatët që e kanë kryer shkollimin jashtë vendit, mjafton diploma e noterizuar e universitetit të huaj).
6. Dy rekomandime nga dy specialistë të fushës.
7. Letër motivimi (1-2 faqe), me të cilën kandidati tregon arsyet e kandidimit dhe nivelin e përgatitjes së tij për postin në të cilin aplikon.
8. Fotokopje e librezës së punës.

*Afati i dorëzimit të dokumenteve:*

Pranimi i dokumenteve bëhet deri me datën 8.9.2025, ora 12:00. Gjatë kësaj periudhe kandidatët kanë të drejtën të konsultohen me njësinë përgjegjëse të personelit për plotësimin e dokumentacionit. Pas këtij afati nuk pranohet asnjë aplikim për këtë vend pune.

1. **Fazat e konkurrimit dhe mënyra e vlerësimit të aftësive.**

Konkurrimi zhvillohet në dy faza. Kandidatët do t’i nënshtrohen verifikimit paraprak të plotësimit të kritereve të përgjithshme dhe të veçanta si dhe vlerësimi i kandidatëve. Verifikimi paraprak, ka për qëllim të verifikojë nëse kandidatët plotësojnë kriteret e përcaktuara në shpalljen për konkurrim.

Kandidaturat vlerësohen për:

a) Arsimimin, kualifikimin e aktivitetin e kandidatëve, mbështetur në dokumentacionin që gjendet në dosje;

b) Intervistën me gojë;

c) Projektin kërkimor.

Totali i pikëve në vlerësimin e kandidatëve është 100 (njëqind) pikë dhe ka këtë strukturë: a) 25 për qind për formimin profesional;

b) 25 për qind për vlerësimin në bashkëbisedimin me gojë;

c) 50 për qind për projektin kërkimor.

1. **Shpallja e rezultateve dhe njoftimi i fituesit**

***Verifikimi paraprak***

Rezultatet e verifikimit paraprak të kryer nga njësia përgjegjëse, me emrat e kandidatëve që i plotësojnë kriteret e përgjithshme dhe të veçanta do të shpallen më datë 11.9.2025 në faqen zyrtare të Akademisë së Shkencave, dhe në portalin e Shërbimit Kombëtar të Punësimit. Lista e kandidatëve që nuk kualifikohen nuk publikohet. Njësia i bën të ditur çdo kandidati veçmas arsyen e moskualifikimit. Ankesat nga kandidatët paraqiten në njësinë përgjegjëse brenda 3 (tri) ditë pune nga shpallja e listës dhe ankuesi merr përgjigje brenda 3 (tri) ditë pune nga data e depozitimit të saj. Ndërsa Komisioni i Përhershëm i Pranimit (KPP) bën vlerësimin e kandidatëve që i plotësojnë këto kritere.

***Vlerësimi kandidatëve***

Kandidatët e kualifikuar duhet të paraqiten më datë 24.9.2025 për zhvillimin e konkursit pranë KPP.

Rezultati për çdo kandidat do të dalë nga shuma e pikëve të dhëna për të nga anëtarët e KPP. Në bazë të tyre do të përcaktohet renditja e kandidatëve. Lista me emrat e konkurruesve me mbi 65 pikë do t’i dërgohet njësisë përgjegjëse të personelit e cila *shpall fitues të parin që renditet në listë*. Emri dhe profili profesional i fituesit *i njoftohen Kryesisë*. Kryetari i ASH bën emërimin në detyrë të fituesit. Fituesi brenda tri ditësh lidh kontratën e punës me institucionin.

Njësia bën publik vendimin për emërimin përmes faqes zyrtare të institucionit.

**Akademia e Shkencave e Shqipërisë**

**Sheshi “Fan Noli”, Tiranë**

[**www.akad.gov.al**](http://www.akad.gov.al)

**NJËSIA PËRGJEGJËSE PËR PERSONELIN**